20 มิถุนายน 2565

เสริมความปลอดภัยให้แบตเตอรี่ในรถยนต์ไฟฟ้า (EV) ด้วยสารเคลือบป้องกันจาก Loctite

**เฮงเค็ลเปิดตัวสารเคลือบกันไฟที่เพิ่มความปลอดภัยของแบตเตอรี่ในรถยนต์ไฟฟ้า**

**กรุงเทพฯ** – ปัจจุบันรถยนต์ที่ขับเคลื่อนด้วยพลังงานไฟฟ้า หรืออีวี (EV) มีนวัตกรรมใหม่ๆ และการใช้งานที่แพร่หลายมากขึ้น ทำให้ทั้งผู้รับจ้างผลิต (OEM) และผู้ผลิตแบตเตอรี่ของรถยนต์ไฟฟ้า พยายามหาแนวทางในการผลิตแบตเตอรี่ในจำนวนมาก ได้อย่างมีประสิทธิภาพมากขึ้น โดยยังคงความปลอดภัยในการใช้งานอย่างสูงสุดเท่าที่จะเป็นไปได้เมื่อเกิดอุบัติเหตุและเพลิงไหม้

เพื่อตอบโจทย์ความท้าทายดังกล่าว ทำให้เฮงเค็ลซึ่งเป็นพันธมิตรชั้นนำของอุตสาหกรรมยานยนต์ เปิดตัวผลิตภัณฑ์สารเคลือบผิวใหม่ 2 รุ่น คือ Loctite EA 9400 และ Loctite FPC 5060 ที่ออกแบบมาเพื่อปกป้องปลอกแบตเตอรี่จากความร้อนและเปลวไฟในกรณีที่เกิดความร้อนเกินขีดจำกัด (Thermal runaway) เมื่อฉีดพ่นเคลือบชุดแบตเตอรี่แล้วจะช่วยยับยั้งหรือชะลอการลุกลามของไฟได้

นายแอนเดรียนโต้ จายาเปอร์นา ประธาน บริษัทเฮงเค็ล ประเทศไทย กล่าวว่า “เมื่อเราก้าวเข้าสู่ยุคยานยนต์ไฟฟ้าแห่งอนาคต สิ่งหนึ่งที่เรายังคงให้ความสำคัญอย่างต่อเนื่องคือความปลอดภัย เฮงเค็ลเห็นโอกาสอีกมากมายในการร่วมมือกับพันธมิตรตลอดทั้งห่วงโซ่อุปทาน และส่งมอบเทคโนโลยีที่ก้าวล้ำ แต่เราก็ไม่ลืมให้ความสำคัญในเรื่องความปลอดภัยด้วยเช่นกัน”

ความร้อนที่เกินขีดจำกัดเกิดขึ้นได้ทั้งจากสาเหตุด้านกลไก ความร้อน และไฟฟ้า โดยเซลล์แบตเตอรี่จะเกิดความร้อนสูงและเกิดเปลวไฟซึ่งลุกลามไปยังเซลล์ข้างเคียง โซลูชั่นดูแลความปลอดภัยของแบตเตอรี่สามารถช่วยลดหรือชะลอเหตุการณ์ดังกล่าวได้ ทำให้ผู้ขับขี่และผู้โดยสารมีเวลามากขึ้นในการอพยพออกจากรถ

Loctite EA 9400 และ Loctite FPC 5060 ออกแบบมาให้ใช้ได้กับกระบวนการผลิตรถยนต์จำนวนมากแบบอัตโนมัติ จึงใช้ได้กับระบบฉีดพ่นอัตโนมัติทั่วไป Loctite EA 9400 และ Loctite FPC 5060 ยังคำนึงถึงเรื่องความยั่งยืนตามแนวคิดของเฮงเค็ล โดยสามารถบ่มได้ที่อุณหภูมิห้อง จึงลดการใช้พลังงานและสร้างมลพิษน้อยลง

* **Loctite EA 9400**

Loctite EA 9400 เป็นสารเคลือบทนไฟและป้องกันไฟแบบแอคทีฟสำหรับปลอกแบตเตอรี่ โดยจะเคลือบเป็นชั้นบางๆ บนพื้นผิว จึงไม่เพิ่มน้ำหนักของแบตเตอรี่มาก Loctite EA 9400 ยังมีคุณสมบัติเป็นเนื้อโฟมและมีสูตรที่ทนทานต่อสภาพแวดล้อมเป็นพิเศษ จึงสามารถใช้ได้กับพื้นผิวของปลอกแบตเตอรี่ทั้งภายนอกและภายในเพื่อเพิ่มความทนทานได้อย่างดีเยี่ยม และยังปกป้องกล่องแบตเตอรี่จากการกัดกร่อน

* **Loctite FPC 5060**

Loctite FPC 5060 พัฒนาขึ้นสำหรับฝาครอบแบตเตอรี่โดยเฉพาะเช่นกัน มีองค์ประกอบหลักเป็นน้ำและสารอนินทรีย์ที่จะไม่ก่อให้เกิดควันหรือไอระเหยเมื่อติดไฟ สูตรที่เป็นเอกลักษณ์นี้ปราศจากสารเคมีที่เป็นพิษ และไม่ก่อให้เกิดควัน ไอระเหย และคาร์บอน เมื่อติดไฟ จึงช่วยปกป้องผู้โดยสารในรถยนต์เมื่อเกิดเพลิงไหม้

ข้อมูลเพิ่มเติมเกี่ยวกับโซลูชั่นความปลอดภัยสำหรับแบตเตอรี่ของเฮงเค็ล เข้าชมได้ที่ [www.henkel-adhesives.com/th/en/industries/automotive/emobility/electric-vehicle-battery-systems/ev-battery-safety.html](http://www.henkel-adhesives.com/th/en/industries/automotive/emobility/electric-vehicle-battery-systems/ev-battery-safety.html)

**เกี่ยวกับเฮงเค็ล**

เฮงเค็ล ดำเนินธุรกิจทั่วโลกด้วยพอร์ตโฟลิโอผลิตภัณฑ์ที่สมดุลและหลากหลาย บริษัทฯ เป็นผู้นำในสามกลุ่มธุรกิจทั้งในธุรกิจด้านอุตสาหกรรมและธุรกิจสินค้าอุปโภคบริโภค อันเป็นผลมาจากแบรนด์ นวัตกรรม และเทคโนโลยีที่แข็งแกร่ง ธุรกิจเทคโนโลยีกาวของเฮงเค็ล (Adhesive Technologies) เป็นผู้นำในตลาดกาวในทุกอุตสาหกรรมทั่วโลก ส่วนในธุรกิจผลิตภัณฑ์ซักล้างและผลิตภัณฑ์ในครัวเรือน และผลิตภัณฑ์บิวตี้แคร์ (Laundry & Home Care and Beauty Care businesses) เฮงเค็ลเป็นผู้นำในหลายตลาดและประเภทผลิตภัณฑ์ทั่วโลก เฮงเค็ลก่อตั้งขึ้นในปี พ.ศ. 2419 และมีประวัติความสำเร็จอันยาวนานกว่า 140 ปี ในปี พ.ศ. 2564 เฮงเค็ลมียอดขายมากกว่า 2 หมื่นล้านยูโร และมีผลกำไรดำเนินงานที่ปรับปรุงแล้ว 2,700 ล้านยูโร เฮงเค็ลมีพนักงานมากกว่า 52,000 คนทั่วโลก ซึ่งมีความหลากหลายมีความมุ่งมั่น รวมกันเป็นหนึ่งเดียวด้วยวัฒนธรรมขององค์กรที่แข็งแกร่ง มีจุดมุ่งหมายร่วมกันในการสร้างคุณค่าที่ยั่งยืน และมีคุณค่าร่วมกัน ในฐานะผู้นำด้านความยั่งยืนซึ่งเป็นที่ยอมรับ เฮงเค็ลได้รับการยกย่องจากดัชนีและการจัดอันดับระหว่างประเทศต่างๆ หุ้นบุริมสิทธิของเฮงเค็ลจดทะเบียนอยู่ในดัชนีหลักทรัพย์ DAX ของเยอรมนี ข้อมูลเพิ่มเติมกรุณาเข้าชมที่ [www.henkel.com](http://www.henkel.com)

**ข้อมูลสำหรับสื่อมวลชน กรุณาติดต่อ**

ฮิเดมิ โอโนะ

โทร +81 3-5783-1219

อีเมล hidemi.onoo@henkel.com